**Mies seksuaalikasvattajana
- Poikien ja Nuortenmiesten keskus/Vanhemmuuskeskus**

Työpaja Miestyön foorumissa 18.–19.5.2016, Oulussa
Työpajan vetäjät
palvelukehittäjä Jussi Pekkola, palvelukehittäjä Joonas Kekkonen

## Miesten rooli seksuaalikasvatuksessa vuonna 2016

Lapsien ja nuorten seksuaalikasvatus on heidän hyvinvointinsa ja tunnekehityksensä kannalta ensiarvoisen tärkeää ja ennaltaehkäisee ongelmia. Seksuaalikasvatusta antavat sekä ammattikasvattajat, että lapsia arjessa kohtaavat aikuiset.

Isyyden merkitys lasten ja perheiden hyvinvoinnille on oivallettu paremmin viime vuosikymmeninä ja isät ottavat yhä enemmän osaa lasten kasvattamiseen. Miesten rooli terveys-, ihmissuhde- ja seksuaalikasvattajina tulee kasvamaan seuraavina vuosikymmeninä. Mutta mikä on ammattilaisten rooli seksuaalikasvattajina?

Tällä hetkellä ammattimaisen seksuaalikasvatuksen kenttä on erittäin naisvaltainen. Käydyt keskustelut nousevat naisten keskusteluista ja tarpeista. Miten miehet tällä hetkellä vaikuttavat seksuaalikasvatukseen ja tulisiko tilanteen muuttua?

## Mitä miehet tuovat seksuaalikasvatukseen?

On lapsen etu, mitä enemmän hänellä on ympärillään erilaisia, asioista hieman eri tavalla puhuvia turvallisia aikuisia, joilta he saavat asianmukaista tietoa seksuaalisuudesta.

Mutta mitä erilaista miehet varsinaisesti tuovat seksuaalikasvatukseen? Onko miesten lähestymistavoissa jotain erilaista kuin naisilla? Onko joillekin lapsille ja nuorille väliä sillä, onko heille seksuaalikasvatusta antava henkilö mies?

## Mitä vaikeuksia miehet kohtaavat seksuaalikasvattajina?

Osa miehistä ei katso seksuaalikasvatuksen kuuluvan heille. Mitkä asiat tähän vaikuttavat? Millä tavalla me ammattilaiset voimme heitä tässä kasvatustyössä auttaa?

Seksuaalikasvatusta antavat miehet kokevat olevansa erilaisessa asemassa kuin samaa työtä tekevät naiset. Muiden aikuisten asenteet mietityttävät heitä. Leimaantumisen pelosta johtuen osa miehistä ei halua puhua seksuaalisuudesta, saati näyttää sympatiaa tai hellyyttä lapsille samoin kuin naiset. Tämä pelko ohjaa asenteita ja käyttäytymistä. Samoin miesten kykyjä ihmissuhdetaitojen opettajana vähätellään. Miehet kertovat, että heidän on vaikea saada sanomaansa läpi naisvaltaisella toimikentällä.

Miten näihin ongelmiin voidaan miesten puolelta vastata? Millaisia hyviä käytäntöjä kentällä on? Miten ne saataisiin siirrettyä seksuaalikasvatuksen kentällä?